b'\n_START_ARTICLE_\nHimalajanhaukkanen\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nHimalajanhaukkanen kasvaa noin 14\xe2\x80\x9317 cm pitk\xc3\xa4ksi. Laji on sel\xc3\xa4st\xc3\xa4\xc3\xa4n ja siivist\xc3\xa4\xc3\xa4n musta ja siivet ovat lyhyet. P\xc3\xa4\xc3\xa4laki ja silm\xc3\xa4kulmajuova ovat mustat ja otsasta niskaan kulkee valkoinen juova. Himalajanhaukkasen kurkku on ruosteenruskea ja rinta sek\xc3\xa4 vatsa kellert\xc3\xa4v\xc3\xa4t. Alaper\xc3\xa4 on my\xc3\xb6s ruosteenruskea. Himalajanhaukkasen pyrst\xc3\xb6n alapinnalla on nelj\xc3\xa4 valkoista juovaa. Alalaji M. c. burmanicus eroaa nimialalajista valkoisemman rintansa perusteella.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nHimalajanhaukkasen nimialalajia tavataan Himalajalta Pohjois-Intiasta, Nepalista ja harvinaisena Kiinasta Yunnanin maakunnan alueelta. Alalajin M. c. burmanicus levinneisyys ulottuu Myanmarista Thaimaahan, Laosiin, Vietnamiin ja Kambod\xc5\xbeaan. Sen elinymp\xc3\xa4rist\xc3\xb6\xc3\xa4 ovat metsien reunat ja aukkoiset mets\xc3\xa4t aina kahden kilometrin korkeuteen. Lajia tavataan usein jokien l\xc3\xa4hist\xc3\xb6ll\xc3\xa4. Linnut liikkuvat usein pienin\xc3\xa4 ryhmin\xc3\xa4 ja ne pyydyst\xc3\xa4v\xc3\xa4t ravinnokseen hy\xc3\xb6nteisi\xc3\xa4, erityisesti suurikokoisia perhosia. Himalajanhaukkaset pesiv\xc3\xa4t vanhoihin tikkojen ja tikkasten koloihin ja pesim\xc3\xa4kausi kest\xc3\xa4\xc3\xa4 helmikuulta toukokuulle.'